Witbank-oupa vas op aanklag van moordArgieffoto: Kent Williamson Andre Fouche (61) het Dinsdag in die Witbank-landdroshof verskyn op aanklag van moord. Kol. Mtsholi Bhembe, woordvoerder van die polisie, het gesê Fouche is Sondag by Seekoeiwater-kleinhoewe in Witbank in hegtenis geneem ná hy na bewering ŉ man in sy bors geskiet het. “Die slagoffer is na Witbank-hospitaal geneem waar hy aan sy beserings beswyk het.” Volgens inligting het vier tieners toestemming van die eienaar van die kleinhoewe gehad om die kleinhoewe te betree en daar vis te vang. “Die tieners se ouers is later gekontak deur onbekende persone wat eiendom op die kleinhoewe huur om hulle in te lig dat die tieners na bewering ŉ brand gestig het op die eiendom en dat hulle onwettig visvang. Die ouers is aangesê om ŉ boete van R400 te betaal, omdat hulle kinders ‘in aanhouding’ is,” het Bhembe verduidelik. Die ouers het by die kleinhoewe opgedaag en daar was ŉ woordewisseling tussen hulle en die huurders. Fouche, die oupa van twee van die seuns, voer aan een van die huurders (die oorledene) het hom met ŉ klip bestook. “Hy het reageer deur ŉ skoot af te vuur met sy jaggeweer.” Fouche bly in aanhouding en sal na verwagting op 1 Julie 2019 weer in die hof verskyn vir sy aansoek om borgtog.